Denel weer arbeidshof toe gesleepDie vakbond Uasa het ’n dringende aansoek in die arbeidshof gebring om Denel te verplig om salarisse wat sedert Augustus 2020 agterstallig is op datum te bring. Die aansoek, wat na verwagting vandag (Dinsdag) aangehoor word, word gebring in die lig van die verwagte R1 miljard-uitbetaling wat Denel van die Denel- mediese trustfonds sal ontvang. Die hooggeregshof het in Februarie beslis dat die sukkelende wapenvervaardiger toegang sal hê tot sowat R1 miljard se mediese fondse wat in ŉ trust gehou word. Abigail Moyo, woordvoerder van Uasa, sê die vakbond het geen ander keuse nie as om Denel ingevolge ’n hofbevel te verplig om die geld te gebruik om uiteindelik sy verpligtinge teenoor sy werknemers na te kom en agterstallige salarisse te betaal. “Aangesien die staatsonderneming werkers byna R830 miljoen aan onbetaalde salarisse skuld, is dit net logies dat die geld gebruik word om alle uitstaande salarisse wat aan werknemers verskuldig is, te betaal.” Uasa sal egter agter Solidariteit in die ry moet staan. Die arbeidshof het Denel in Februarie beveel om binne tien dae byna R90 miljoen aan Solidariteit oor te betaal om die agterstallige salarisse van sy lede te betaal. Denel het versuim om die hofbevel na te kom. Moyo sê Uasa se lede kan weens hul onbetaalde belasting nie IRP5’s of belastingnakomingsertifikate van die Suid-Afrikaanse Inkomstediens (SAID) bekom nie. “Van hulle moes mediese uitgawes uit hul eie sakke betaal weens die nie-betaling van bydraes tot hul mediese fondse deur Denel. “Uasa versoek Denel om sy werkers uit hul ellende te help en te betaal wat verskuldig is. Uasa se lede het ŉ hand-tot-mond-bestaan ​​gevoer; sommige het hul eiendomme en motors verloor weens finansiële druk, terwyl ander werkers nie hul kinders se skoolgeld kon betaal nie. “Denel tree onwettig op en duisende van sy werknemers en hul afhanklikes ly daagliks daaronder.”